Yentl

Yentl Barbra Streisandek zuzendu, koidatzi eta koproduzitutako film estatubatuarra da. Isaac Bashevis Singerren ipuin batean oinarrituta dago. 1983an estreinatu zen.

 Argumentua 

Ekintza 1904an gertatzen da. Yentl Poloniako Pechev izeneko shtetl askenazi batean bizi den emakume gaztea da. Yentlen aitak, Mendel errabinoak, ezkutuan irakasten dio Talmuda, komunitateko ohituraren arabera emakumeentzat debekatua izan arren. Yentlek gizon batekin ezkontzeari uko egiten dio. 

Aita hil eta gero, Yentlek ilea moztea, gizon bat bezala janztea, Anshel izena hartzea eta yexiva batean sartzea erabakitzen du. Bertan Avigdor izeneko ikaskidearen adiskide egiten da eta bere andregaia, Hadass, ezagutzen du. 

Avigdorrek anaiaren heriotzari buruz gezurra esan zuela jakitean (bere buruaz beste egin zuen eta ez zen gaixorik hil Avigdorrek zioen bezala), Hadassen familiak ezkontza bertan behera uzten du Avigdorren familia erokeriaz kutsatuta dagoelako beldurrez. Hadassen gurasoek Anshelekin ezkondu beharko lukeela erabakitzen dute, eta Avigdorrek Anshel ezkontzera animatzen du. Anshel Hadassekin ezkontzen da, baina ezkontzak bete gabe jarraitzen du, Anshelek dio bekatua dela emakume batek bere burua gizon bati ematea beste bat maite duen bitartean. Anshel Hadassi Talmuda irakasten hasten da. Hadassek sentimendu erromantikoak garatzen ditu Anshelekiko, Yentl bera Avigdorrekin maitemintzen ari den bitartean.

Anshelek beste hiri batera bidaiatzen du Avigdorrekin. Ostatuan, azkenean bere benetako nortasuna agerian uzten dio. Biek musu ematen dute, baina, Avigdor bat-batean Hadassez gogoratzen da. Yentlek ziurtatzen dio ezkontzak ez duela balio. Avigdorrek ihes egitea iradokitzen dio. Yentl konturatzen da ezingo dituela ikasketak jarraitu Avigdorrekin ezkontzen bada, eta emazte izatea baino gehiago nahi duela bizitzan. Hadass eta Anshelen ezkontza baliogabetu egiten da, eta Avigdor Hadassekin ezkontzera itzuliko da. Yentl Europatik Estatu Batuetara joaten da itsasontzi batean, eta han askatasun gehiagoko bizitza bat egitea espero du.

 Aktoreak 

 Ekoizpena 
1968an, Isaac Bashevis Singerren Yentl: The Yeshiva Boy ipuina irakurri ondoren, Barbra Streisandek hau bere hurrengo filma izatea nahi zuen. 1969an eskubideak lortu zituen. 1976rako, A Star Is Born bukatu ostean, Streisandek Yentl-en parte hartzeko zaharregia zela uste zuen, eta filma zuzendari gisa hartuko zuela esan. Aktore nagusia eta zuzendaria izan nahi zuelako, estudioek filma finantzatzeari uko egiten jarraitu zioten, Streisandek, zuzendari hasiberri gisa, milioi askoko proiektu bat arduraz kudeatu ezin izango zuen beldurrez. Gainera, Streisandek jakinarazi zuen estudioek filma «ez zela komertziala» ziotela, «etnikoegia» izateagatik. 1978an, Alanek eta Marilyn Bergmanek, Yentl musikal gisa irudikatzea proposatu zioten.

1979an, Streisandek azkenean akordio bat lortu zuen Orion Pictures-ekin filma zuzentzeko eta protagonista izateko. Filma prestatzeko, Tora aztertu zuen eta errabino asko kontsultatu zituen.

Ekoizpena 1982ko apirilaren 14an hasi zen. 1983ko azaroaren 18an estreinatu zen.

 Soinu-banda 

 Sariak 
 1983: Zuzendari onenaren Urrezko Globo Saria
 1983: Film onenaren Urrezko Globo Saria - Komedia edo musikala

 Erreferentziak 

 Kanpo estekak 

Kategoria:1983ko filmak
Kategoria:Ameriketako Estatu Batuetako filmak
Kategoria:Ingelesezko filmak
Kategoria:Polonian girotutako filmak
Kategoria:Amodiozko drama filmak
Kategoria:Musikal filmak
Kategoria:Juduei eta judaismoari buruzko filmak
Kategoria:Film feministak
Kategoria:LGBTeei buruzko filmak